LPN พุ่งกระฉูด 13% นิวไฮรอบ 6 เดือน รับกำไร Q3 โตแรงเฉียด 8 เท่าตัว
LPN พุ่งกระฉูด 13% ราคาแตะ 4.76 บ. นิวไฮรอบ 6 เดือน หลังประกาศตัวเลขกำไรไตรมาส 3/65 โตแรงเฉียด 8 เท่าตัว แตะ 235.84 ลบ. รับรายได้ขาย-ค่าเช่าเพิ่ม
LPN พุ่งกระฉูด 13% ราคาแตะ 4.76 บ. นิวไฮรอบ 6 เดือน รับกำไรไตรมาส 3/65 โตแรงเฉียด 8 เท่าตัว รับรายได้ขาย-ค่าเช่าเพิ่ม
3 พ.ย. 2565

ผู้สื่อข่าวรายงานว่า วันนี้ (3 พ.ย.65) ราคาหุ้น บริษัท แอล.พี.เอ็น.ดีเวลลอปเมนท์ จำกัด (มหาชน) หรือ LPN ล่าสุด ณ เวลา 14:39 น. อยู่ที่ระดับ 4.76 บาท บวก 0.56 บาท หรือ 13.33% สูงสุดที่ระดับ 4.82 บาท ต่ำสุดที่ระดับ 4.16 บาท ด้วยมูลค่าซื้อขาย 119.72 ล้านบาท

ทั้งนี้ราคาหุ้น LPN ปรับตัวขึ้นสูงสุดในรอบ 6 เดือน นับตั้งแต่ราคาหุ้นอยู่ที่ระดับ 4.76 บาท เมื่อวันที่ 20 เม.ย.65 หลังรายงานผลการดำเนินงานงวดไตรมาส 3/65 มีกำไรสุทธิ 235.84 ล้านบาท เติบโต 791.39% เมื่อเทียบจากงวดเดียวกันกับปีก่อนที่มีกำไรสุทธิ 26.46 ล้านบาท
โดยเป็นผลมาจากบริษัทฯ มีรายได้จากการขายเพิ่มขึ้นร้อยละ 357.95 แบ่งเป็น ร้อยละ 19 เป็นการรับรู้รายได้จากโครงการอาคารชุดพักอาศัย และร้อยละ 70 เป็นการรับรู้รายได้จากโครงการสำนักงาน ส่วนอีกร้อยละ 11เป็นโครงการบ้านพักอาศัยขณะเดียวกันรายได้จากธุรกิจให้เช่าและบริการเพิ่มขึ้นร้อยละ 24.06 จากสถานการณ์การระบาดของโควิด-19 ลดลงจากช่วงเวลาเดียวกันของปีก่อน ทำให้เกิดการเช่าเพิ่มขึ้น และรายได้ค่าบริหารเพิ่มขึ้นร้อยละ 28.59 จากการรับบริหารโครงการ งานบริการทางวิศวกรรม รวมถึงงานบริการอื่นๆ ที่เพิ่มขึ้น